5.Vloga se nanaša na 466 presežnih delavcev v družbi Air Italy SpA. To podjetje je poslovalo v gospodarskem sektorju, razvrščenem v oddelek 51 NACE Revizija 2 (Zračni promet). Do odpustov v Air Italy je prišlo v regiji na ravni NUTS 2 Sardegna (ITG2).

4.Italija je vlogo EGF/2021/002 IT/Air Italy vložila 15. julija 2021, tj. v 12 tednih od datuma, ko so bila izpolnjena merila za pomoč iz člena 4 uredbe o ESPG. Komisija je 29. julija 2021 potrdila prejem vloge in od Italije zahtevala dodatne informacije. Dodatne informacije so bile predložene v 15 delovnih dneh od datuma zahtevka. Komisija mora oceno skladnosti vloge s pogoji za finančni prispevek zaključiti v 50 delovnih dneh od prejema popolne vloge; ta rok se izteče 29. oktobra 2021.

1.Pravila o finančnih prispevkih iz Evropskega sklada za prilagoditev globalizaciji za presežne delavce (ESPG) so določena v Uredbi (EU) 2021/691 Evropskega parlamenta in Sveta z dne 28. aprila 2021 o Evropskem skladu za prilagoditev globalizaciji za presežne delavce (ESPG) in razveljavitvi Uredbe (EU) št. 1309/2013 (v nadaljnjem besedilu: uredba o ESPG).

Upravičenci

10.Poleg že navedenih delavcev je med upravičenci še 145 presežnih delavcev, ki so prenehali delovno aktivnost pred štirimesečnim referenčnim obdobjem ali po njem. V skladu s členom 6, točka (b), uredbe o ESPG so vsi ti delavci prenehali delovno aktivnost v šestih mesecih pred začetkom referenčnega obdobja 1. septembra 2020 in/ali med koncem referenčnega obdobja in zadnjim dnem pred sprejetjem tega predloga. Ugotovi se lahko jasna vzročna povezava z dogodkom, ki je povzročil prenehanje delovne aktivnosti presežnih delavcev v referenčnem obdobju.

11.Skupno število upravičencev je torej 611.

Opis dogodkov, ki so povzročili presežke in prenehanje opravljanja dejavnosti

12.Leta 1963 je bila z namenom spodbuditve razvoja turizma na Costa Smeraldi (na severuvzhodu Sardinije) ustanovljena Alisarda, zasebna letalska družba, ki je takrat letela le po pomorskih progah. Leta 1991 se je Alisarda v okviru strateške preusmeritve na mednarodnem trgu preimenovala v Meridiano. V 90. letih prejšnjega stoletja se je letni promet Meridiane v povprečju povečal za približno 10 %. Leta 2004 je Meridiana prepeljala 3,5 milijona potnikov in je na progi Milano Linate–Rim Fiumicino, ki ima največji promet v Italiji, neposredno tekmovala z Alitalio in AirOne. Leta 2006 je Meridiana prevzela Eurofly in začela proces integracije, ki se je zaključil leta 2010. Letalska družba je bila preimenovana v Meridiana Fly.

13.Leta 2013 je Meridiana Fly prevzela Air Italy, letalskega prevoznika, ki je bil leta 2005 ustanovljen za čarterski in redni prevoz na kratke, srednje in dolge razdalje.

14.Leta 2018 sta se družbi združili z namenom ustanovitve nove Air Italy v lasti družbe AQA Holding. AQA Holding je predstavila ambiciozen načrt zajetja številnih destinacij v Italiji in pospešitve medcelinskih letov z mednarodnega vozlišča letalske družbe na letališču Milano Malpensa.

15.Od ustanovitve se je Air Italy soočala z različnimi izzivi, kot so spori z Alitalio glede povezav med celinsko Italijo in Sardinijo ali močan odziv družb American Airlines, Delta in United, ki so Air Italy dojemale kot način za širitev družbe Qatar Airways v Združenih državah. Trije prevozniki so v odprtem pismu predsednika Trumpa pozvali, naj Air Italy onemogoči povečevanje direktnih letov med ZDA in Evropo. Zahteva je otežila vsa morebitna partnerstva v prizadevanjih družbe Air Italy za sklenitev prvih medlinijskih sporazumov in partnerstev pod skupno oznako prek Atlantika.

16.Poleg tega se je flota povečevala počasneje, kot je bilo pričakovano (januarja 2020 je floto sestavljalo 11 zrakoplovov, štirje zrakoplovi Airbus A330 in sedem zrakoplovov Boeing 737); kupljeni trije novi zrakoplovi Boeing 737 Max pa so morali prenehali leteti zaradi varnostnih pomanjkljivosti, ugotovljenih v tragičnih nesrečah v Indoneziji in Etiopiji. Nekatere proge so bile kmalu po začetku odpovedane, druge pa so bile napovedane in nikoli vzpostavljene.

17.V letu 2018, prvem letu poslovanja Air Italy, so izgube znašale skoraj 160 milijonov EUR (57 % prometa). Leta 2019 so izgube kljub povečanju prometa (približno 330 milijonov EUR) znašale 230 milijonov EUR, tj. 70 % prometa.

18.Air Italy je za nadaljevanje dejavnosti potrebovala 200 milijonov EUR. Zdelo se je, da je bil Qatar Airways pripravljen dodatno vlagati, vendar bi z nadaljnjim nakupom delnic postal večinski delničar, Air Italy pa bi izgubila licenco letalske družbe Evropske unije.

19.Air Italy je 11. februarja 2020 sporočila, da sta njeni delničarki odobrili prostovoljno likvidacijo in preklic vseh dejavnosti s 25. februarjem 2020.

20.Dva dni po prenehanju vseh dejavnosti je Air Italy začela postopek kolektivnega odpuščanja za vse svoje zaposlene (1 453 zaposlenih). Vendar pa je bil postopek prekinjen do septembra 2020 zaradi začetka veljavnosti zakonskega odloka za preprečitev ukinjanja delovnih mest v prvih mesecih pandemije.

Uporaba okvira kakovosti EU za predvidevanje sprememb in prestrukturiranje

21.Italija je v svoji vlogi opisala, kako so bila upoštevana priporočila iz okvira kakovosti EU za predvidevanje sprememb in prestrukturiranje. Organi, vključeni v zadevo Air Italy (ministrstva za delo in socialno politiko, promet in gospodarski razvoj skupaj z zadevnimi deželami), so si prizadevali identificirati vse možne ukrepe za preprečitev kolektivnega odpuščanja, kot je določitev kupca za družbo, za katero se je 11. februarja 2020 začel postopek likvidacije.

Ker se Air Italy ni mogla izogniti kolektivnim odpustom, sta ASPAL, regionalna javna služba za zaposlovanje, in dežela Sardinija sprejeli neposredne ukrepe za dosego ciljev, ki so v okviru kakovosti za predvidevanje sprememb in prestrukturiranje priporočeni glede usposabljanja, certificiranja in ponovnega zaposlovanja. Služba ASPAL je za ponovno zaposljivost delavcev opredelila najprimernejše ukrepe, da bi jim zagotovila prenosljive spretnosti, kot so digitalne, jezikovne ali podjetniške spretnosti. Socialni partnerji so bili v celoti vključeni v načrtovanje ukrepov. Lokalna podjetja so izrazila zanimanje za sodelovanje pri povezovanju ponudbe delovnih mest in povpraševanja po njih, v katerem bi sodelovali nekdanji zaposleni v Air Italy. Sindikati so med sestanki v okviru postopka kolektivnega odpuščanja Air Italy pozvali k razmisleku, da zahteva posebno shemo za dopolnitev plače, s čimer bi ublažila socialni učinek svoje odločitve o prenehanju dejavnosti, hkrati pa podprla prerazporeditev presežnih delavcev s pomočjo storitve intenzivne pomoči pri premestitvi, povezane s shemo za dopolnitev plače. Vsem presežnim delavcem je bila odobrena shema za dopolnitev plače in s tem povezane storitve pomoči pri premestitvi.

22.Glede dejavnosti za pomoč presežnim delavcem je Italija sporočila, da je bil ukrep „splošne informacije in poklicna orientacija“ že izveden. Pot samozaposlitve je izbralo štirideset delavcev. Air Italy je poleg ukrepov, ki jih je izvedla dežela Sardinija, zagotovila podporo (vključno z zdravniškimi pregledi) za podaljšanje licenc do 30. junija 2021. Maja 2021 je bilo izvedenih več usposabljanj, kot so temeljni postopki oživljanja in defibrilacija ali osvežitveno usposabljanje za pilote.

Pričakovani učinek presežkov na lokalno, regionalno ali nacionalno gospodarstvo in zaposlenost

23.Pandemična kriza je znatno poslabšala razmere na sardinskem trgu dela, ki je zaradi svoje otoške lege daleč od celinske Italije majhen trg dela.

24.Število zaposlenih, ki se je v obdobju 2018–2019 povečevalo, se je leta 2020 močno zmanjšalo. Glede na anketo o delovni sili italijanskega nacionalnega statističnega urada (ISTAT) je bilo zmanjšanje (–4,6 %) za 2,6 odstotne točke višje od povprečja Italije kot celote (–2,0 %).